Sotsiaalministeerium otsib riigihanke käigus Viljandi Lastekodu ja Väikemõisa Väikelastekodu nelja peremaja ning Haapsalu Lastekodu viie peremaja ehitajat.
Viljandisse, Väikemõisa ja Haapsallu kerkivad tulevikus lastele üheksa uut peremaja, mis on 8-10-kohalised.
Viljandi kahe ja Väikemõisa väikelastekodu kahe peremaja ehituse hanke eeldatav maksumus on 1,4 miljonit eurot. Haapsalu Lastekodu viie peremaja ehituse hanke eeldatav maksumus on 1,7 miljonit eurot.
Sotsiaalminister Hanno Pevkur usub, et suurte lastekodude asemele kerkivad peremajad tekitavad emata-isata kasvanud lastes enam peretunnetust. „Loodetavasti soodustab väiksemas ning hubasemas kogukonnas kasvamine ühtekuuluvus- ja kodutunde tekkimist, sest iga laps väärib korralikku kodu,“ lisas minister.
Viljandi Lastekodu ja Väikemõisa Väikelastekodu ehitamist finantseeritakse Eesti-Šveitsi koostööprogrammi raames, Haapsalu Lastekodu finantseeritakse Euroopa Regionaalarengu Fondist (ERF).